CELEX: 52013PC0881
Language: mt
Date: 2013-12-12
Title: Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 617/2007 tal-14 ta' Mejju 2007 dwar l-implimentazzjoni tal-10 Fond Ewropew għall-Iżvilupp tal-FEŻ skont il-Ftehim ta' Sħubija AKP-KE għall-implimentazzjoni tal-Faċilità ta' Tranżizzjoni

|
			
		
		
		52013PC0881
		
			Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 617/2007 tal-14 ta' Mejju 2007 dwar l-implimentazzjoni tal-10 Fond Ewropew għall-Iżvilupp tal-FEŻ skont il-Ftehim ta' Sħubija AKP-KE għall-implimentazzjoni tal-Faċilità ta' Tranżizzjoni /* COM/2013/0881 final - 2013/0429 (NLE) */
			
				
		
		
			
			   	MEMORANDUM TA’ SPJEGAZZJONI
Il-Ftehim Intern li jistabbilixxi
l-ħdax-il Fond Ewropew għall-Iżvilupp (il-11-il FEŻ)
ġie ffirmat mill-Istati Membri, mlaqqgħin fil-Kunsill,
f'Ġunju 2013. Dan il-Ftehim Intern se jidħol biss fis-seħħ
wara r-ratifika mill-Istati Membri kollha. Dan il-proċess probabbilment
mhux se jiġi konkluż qabel Jannar 2014.
Il-Kummissjoni pproponiet miżuri ta'
tranżizzjoni (‘Faċilità ta' Tranżizzjoni’) sabiex tiżgura
d-disponibbiltà tal-fondi għall-kooperazzjoni mal-pajjiżi tal-Afrika,
tal-Karibew u tal-Paċifiku u mal-Pajjiżi u t-Territorji
extra-Ewropej, bejn Jannar 2014 u d-dħul fis-seħħ
tal-Ftehim Intern li jistabbilixxi l-11-il FEŻ. Din il-Faċilità
tiġi iffinanzjata mill-bilanċi u l-fondi diżimpenjati tal-10
FEŻ u dawk preċedenti. Il-fondi impenjati skont din il-Faċilità
ta’ Tranżizzjoni jitqiesu taħt il-11-il FEŻ.
Il-Kummissjoni adottat ukoll proposta
għal Regolament li jipprovdi regoli ta' implimentazzjoni għall-11-il FEŻ
li jintegraw l-orjentazzjonijiet il-ġodda tal-politika tal-UE għall-iżvilupp
b’mod partikolari dawk stabbiliti fil-Komunikazzjoni "Inżidu l-impatt
tal-Politika tal-UE għall-Iżvilupp: Aġenda
għall-Bidla"[1],
u tal-aħħar modifiki tal-Ftehim ta’ Cotonou. Dan ir-Regolament ma
jistax jiġi adottat mill-Kunsill qabel id-dħul fis-seħħ
tal-11-il Ftehim Intern tal-FEŻ jew qabel l-adozzjoni mill-Kunsill ta’
deċiżjoni li tippermetti għall-applikazzjoni provviżorja
ta’ xi wħud mid-dispożizzjonijiet tiegħu. Fid-dawl
tal-aħħar diskussjonijiet fil-Kunsill, mhuwiex mistenni li xi
wħud minn dawn il-proċessi se jkunu konklużi qabel
Jannar 2014.
Huwa xieraq li l-azzjonijiet
appoġġjati mill-Faċilità ta' Tranżizzjoni jiġu
implimentati mill-aktar fis possibbli bl-użu tal-istess regoli bħal
dawk previsti fil-11-il FEŻ. Għaldaqstant, il-Kummissjoni tipproponi
li r-Regolament tal-Kunsill dwar l-implimentazzjoni tal-10 FEŻ jiġi
mmodifikat b'ċertu mod li r-regoli ta' implimentazzjoni li se japplikaw
għall-11-il FEŻ jkunu japplikaw ukoll għall-ġestjoni
finanzjarja u operattiva tal-Faċilità ta' Tranżizzjoni.
In-negozjati għar-regolament ta'
implimentazzjoni tal-11-il FEŻ għadhom ma ġewx konklużi
fil-Kunsill (u għalhekk ir-regoli ta' implimentazzjoni tal-11-il FEŻ
għadhom ma ġewx stabbilizzati). Għaldaqstant, fl-anness ta' din
il-proposta se jiġi inkluż it-test tad-dispożizzjonijiet
għall-11-il-FEŻ ladarba jkun ġie stabbilit, hekk kif
in-negozjati msemmijin hawn fuq ikunu ntemmew. B'hekk, l-unità tar-regoli
għall-implimentazzjoni tal-11-il FEŻ mill-2014 sal-2020 se tkun żgurata.
Il-Kummissjoni għalhekk tissuġġerixxi
li l-Kunsill jadotta r-Regolament mehmuż, biex ikun teknikament
ikkumplimentat fl-anness tiegħu skont il-paragrafu ta’ qabel.
2013/0429 (NLE)
Proposta għal
REGOLAMENT TAL-KUNSILL
li jemenda r-Regolament tal-Kunsill (KE) Nru 617/2007
tal-14 ta' Mejju 2007 dwar l-implimentazzjoni tal-10 Fond
Ewropew għall-Iżvilupp tal-FEŻ skont il-Ftehim ta' Sħubija
AKP-KE għall-implimentazzjoni tal-Faċilità ta' Tranżizzjoni
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra l-Ftehim ta' Sħubija,
bejn il-membri tal-Grupp tal-Istati Afrikani, tal-Karibew u tal-Paċifiku,
min-naħa, u l-Komunità Ewropea u l-Istati Membri tagħha,
min-naħa l-oħra, iffirmat f'Cotonou fit-23 ta' Ġunju 2000[2] (minn hawn 'il quddiem
imsejjaħ il-Ftehim ta' Cotonou),
Wara li kkunsidra l-Ftehim Intern bejn
ir-Rappreżentanti tal-Gvernijiet tal-Istati Membri, imlaqqgħin
fil-Kunsill, dwar il-finanzjament tal-għajnuna Komunitarja skont il-qafas
finanzjarju pluriennali għall-perjodu 2008 sal-2013 skont il-Ftehim ta'
Sħubija AKP-KE u dwar l-allokazzjoni ta' assistenza finanzjarja
għall-Pajjiżi u t-Territorji Extra-Ewropej li għalihom tapplika
l-Parti Erbgħa tat-Trattat tal-KE[3]
(minn hawn 'il quddiem imsejjaħ il-Ftehim Intern), u b'mod partikolari
l-Artikolu 10(1) tiegħu,
Wara li kkunsidra l-proposta mill-Kummissjoni
Ewropea,
Wara li kkunsidra l-opinjoni tal-Bank Ewropew
tal-Investiment,
Billi:
(1)       Id-Deċiżjoni
tal-Kunsill ta' [xx/xx/2013] tistabbilixxi l-miżuri ta' tranżizzjoni
tal-ġestjoni tal-FEŻ (Faċilità ta' Tranżizzjoni) sabiex
tiżgura d-disponibbiltà tal-fondi għall-kooperazzjoni
mal-pajjiżi tal-Afrika, tal-Karibew u tal-Paċifiku u mal-Pajjiżi
u t-Territorji extra-Ewropej, mill-1 ta' Jannar 2014
sad-dħul fis-seħħ tal-11-il Fond Ewropew,
(2)       Huwa meħtieġ li
jiġu mmodifikati r-regoli ta' implimentazzjoni tal-10 FEŻ għall-ġestjoni
operattiva u finanzjarja tal-miżuri ta' tranżizzjoni ('Faċilità
ta' Tranżizzjoni') li jiffinanzjaw il-perjodu ta' tranżizzjoni bejn
l-10 u l-11-il FEŻ sad-dħul fis-seħħ tal-11-il Ftehim
Intern tal-FEŻ u r-regoli ta' implimentazzjoni tiegħu, b'konformità
ma' tal-aħħar, 
(3)       L-organizzazzjoni u
l-funzjonament tas-Servizz Ewropew għall-Azzjoni Esterna huma deskritti
fid-Deċiżjoni tal-Kunsill 2010/427/UE,
ADOTTA DAN IR-REGOLAMENT:
Artikolu 1
Għall-iskop tal-implimentazzjoni
tal-Faċilità ta' Tranżizzjoni, id-dispożizzjonijiet
tar-Regolament tal-Kunsill (KE) Nru 617/2007 huma sostitwiti b’dawk
stabbiliti fl-Anness għal dan ir-Regolament. 
Artikolu 2
L-applikazzjoni ta’ dan ir-Regolament
tkun skont id-Deċiżjoni tal-Kunsill 2010/427/UE, li tistabbilixxi
l-organizzazzjoni u l-funzjonament tas-Servizz Ewropew għall-Azzjoni
Esterna. 
Artikolu 3
Dan ir-Regolament jidħol
fis-seħħ fit-tielet jum wara l-pubblikazzjoni tiegħu f' Il-Ġurnal
Uffiċjali tal-Unjoni Ewropea.
Dan japplika mid-data tad-dħul
tiegħu fis-seħħ u sad-dħul fl-applikazzjoni tar-Regolament
ta' Implimentazzjoni tal-11-il FEŻ.
Magħmul fi Brussell,
                                                                       Għall-Kunsill
                                                                       Il-President
[1]               COM(2011)637
[2]               ĠU L 317, 15.12.2000, p. 3. Il-Ftehim kif
emendat mill-Ftehim iffirmat fil-Lussemburgu
fil-25 ta' Ġunju 2005 (ĠU L 287, 28.10.2005,
p. 4) u bil-Ftehim iffimat f'Ouagadougou
fit-22 ta' Ġunju 2010 (ĠU L 287, 4.11.2010,
p. 3).
[3]               ĠU L 247
tad-9.9.2006, p. 32